陳水扁

陳水扁，綽號阿扁，台灣台南縣官田鄉人。2000年當選中華民國第十任總統，係中華民國第二個民選嘅總統，又係第一個唔係中國國民黨黨籍嘅總統；2004年連任。之前做過台北市議員、立法委員、台北市市長同民主進步黨主席。

陳水扁做總統期間一直好多爭議，例如佢喺兩岸關係上嘅一邊一國主張、319槍擊案、國務機要費官司，同埋佢家庭成員涉及好多案件，到而家重未解決。

卸任總統後，佢俾台灣台北地方法院以涉嫌貪污、洗錢等重罪為由收押，成為中華民國史上首位被收押嘅前總統。2009年9月11號，一審宣判無期徒刑，罰款兩億新台幣，同時褫奪公權終身。佢隨即上訴，但佢喺「四大弊案」之中龍潭購地案嘅控罪打唔甩，要坐11年監，並喺2010年12月2號收監，成為首位坐監嘅前總統。

簡歷 
1950年喺台南縣官田鄉出世。原名「陳水遍」，喺申報戶口嗰陣用閩南話發音俾人以為係國語嘅「陳水扁」。
1969年喺台南一中畢咗業之後，考入國立台灣大學商學系，之後休學，後來考入台灣大學法律系。
1973年讀緊台灣大學嗰陣，攞到農漁會獎學金，以第一名考到中華民國律師資格，係嗰時全國最後生嘅律師。
1974年開始做執業律師，重喺台灣大學法律系第一名畢業。
1975年同吳淑珍結婚。
1976年因為專攻海商法俾華夏海商請咗做法事務所律師。重幫長榮海運做法律顧問。

從政 
2000年總統大選時國民黨分裂，國民黨提名時任副總統嘅連戰參選，前台灣省長宋楚瑜退黨參選。選舉過程中，宋楚瑜嘅選情原本睇好，但係國民黨議員揭發興票案醜聞之後急轉直下，選舉結果最終陳水扁以 39.3% 嘅得票率當選總統，多過第二嘅宋楚瑜三十萬票。陳水扁喺5月20號就任第十任總統，中華民國實現首次政黨輪替及政權和平轉移。佢喺就職演說中提出「四不一沒有」。包括任內唔會宣布台灣獨立，唔會將兩國論寫入憲法同埋唔會廢除國統綱領。但係陳水扁喺2006年宣布中止國統會運作，令北京強烈不滿。

2004年總統大選前一日，陳水扁同副總統呂秀蓮喺拉票期間俾人槍擊受傷，是為三一九槍擊案。佢以些微票數贏出大選，喺爭議聲中成功連任。連任之後，陳水扁支持度都係繼續跌，2006年佢更俾前民進黨主席施明德發動「倒扁」運動要佢落台，但陳水扁都係做晒成個總統任期。

台北市長
民主進步黨主席
中華民國總統
類:國立臺南第一高級中學舊生